Fu 1994 bis ins Joa  2000 håd a ois Foaschungs-Schef bai Chicago Option Associates goawat, a Fiama, de mid Futures und Opzionen hãndlt. Nåch da Aussåg fum Daniel Pink fum Wired-Magazin håd a in dåmåis mid Schbekulazionen auf Zinsn und Dewisn gnuag Gød fadeant, das ea und sai Frau in Rest fu eanam Lém nix mea oawatn miassn hedn. In deara Zaid woara a bai da Gründung fu da Earotik-Suachmaschin Bomis dabai, de schbéda fü zua Finanziarung fum Wikipedia baidrång håd. Wås dés Bomis genau woa, is a Såch, iwa dé haid oft fü dischgriad wiad. Da Jimbo Wales søwa sågt, das dés õafåch a Suachmaschin fia Mãna woa, dé a earotische Såchan, enlich wia s Maxim-Magazin, mid Fotos fu knåp ãzogane Diandl, ãbodn håd. Ea sågt a, das dés kõa Soft-Porno woa, sondan håid Untahåitung fia Eawågsene.